FI Euroopan unionin virallinen lehti C 311/68

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi neuvoston asetusten (EY) N:o 850/98, (EY) N:o 2187/2005, (EY) N:o 1967/2006, (EY) N:o 1098/2007, (EY) N:o 254/2002, (EY) N:o 2347/2002 ja (EY) N:o 1224/2009 muuttamisesta ja asetuksen (EY) N:o 1434/98 kumoamisesta purkamisvelvoitteen huomioon ottamiseksi”

COM(2013) 889 final – 2013/0436 (COD)

2014/C 311/11

Ainoa esittelijä: Gabriel Sarró Iparraguirre

Euroopan parlamentti päätti 13. tammikuuta 2014 ja neuvosto 16. tammikuuta 2014 Euroopan unionin toiminnasta tehdyn sopimuksen 43 artiklan 304 kohdan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus neuvoston asetusten (EY) N:o 850/98, (EY) N:o 2187/2005, (EY) N:o 1967/2006, (EY) N:o 1098/2007, (EY) N:o 254/2002, (EY) N:o 2347/2002 ja (EY) N:o 1224/2009 muuttamisesta ja asetuksen (EY) N:o 1434/98 kumoamisesta purkamisvelvoitteen huomioon ottamiseksi

COM(2013) 889 final – 2013/0436 (COD).

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 1. huhtikuuta 2014.

Euroopan talous- ja sosiaalikomitea hyväksyi 29.–30. huhtikuuta 2014 pitämässään 498. täysistunnossa (huhtikuun 29. päivän kokouksessa) seuraavan lausunnon. Äänestyksessä annettiin 199 ääntä puolesta ja 1 vastaan 7:n pidättyessä äänestämästä.

1. Päätelmät ja suositukset

1.1 Hyväksyttyyn uuteen yhteiseen kalastuspolitiikkaan (YKP) kuuluu uutena elementtinä purkamisvelvoite, joka koskee sekä TAC-rajoitusten (suurimmat sallitut saaliit) ja kiintiöiden alaisia lajeja että lajeja, joihin sovelletaan säilyttämisen vähimmäisviitekokoa. ETSK pitää välttämättömänä, että nykyisiä säännöksiä, jotka joissakin tapauksissa velvoittavat heittämään kalaa pois, mukautetaan edellä mainittuun purkamisvelvoitteeseen.

1.2 Komitea pitää kuitenkin komission ehdotusta liian monimutkaisena ja katsoo sen aiheuttavan kalastajille suhteettomasti ylimääräistä työtä purkamisvelvoitetta sovellettaessa. Komitean mielestä säännöstön tulisi olla käytännönläheisempi, selkeämpi, yksinkertaisempi ja joustavampi, jotta kalastajille jää aikaa sopeutua muutoksiin siirtymäkauden aikana eikä heitä rangaista ankarasti.

1.3 ETSK pitää valitettavana, ettei vaikutuksista ole laadittu etukäteisarviointia, jossa analysoidaan purkamisvelvoitteen soveltamisesta aiheutuvia seurauksia erilaisille kalastuslaivastoille.

1.4 ETSK katsoo teknisten toimenpiteiden olevan ratkaisevan tärkeitä kalastustoiminnassa. Siksi niistä päätettäessä tulisi ensin olla suorassa yhteydessä satamiin, ja päätösten olisi oltava tapauskohtaisia ja luonteeltaan tilapäisiä sekä nojauduttava nopeisiin ja tehokkaisiin päätöksentekoprosesseihin, jotka mahdollistavat mukautumisen muuttuviin olosuhteisiin ja asianomaisten lajien kehitykseen.

1.5 ETSK kehottaa lainsäädäntövallan käyttäjää ottamaan huomioon komitean esittämät huomiot, jotka liittyvät uusiin määritelmiin, saaliiden koostumukseen, saaliiden kirjaamiseen, uusiin valvontavelvoitteisiin, kalastuslupiin, poikkeamiin, kameravalvontaan ja seuraamuksiin.

2. Taustaa

2.1 Euroopan parlamentin ja neuvoston asetus (EU) N:o 1380/2013 yhteisestä kalastuspolitiikasta hyväksyttiin 11. joulukuuta 2013. Asetusta sovelletaan 1. päivästä tammikuuta 2014.

2.2 Asetuksella kumottiin elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annettu neuvoston asetus (EY) N:o 2371/2002, joka oli ollut voimassa 1. tammikuuta 2003 – 31. joulukuuta 2013.

2.3 Uudella YKP:stä annetulla asetuksella muutetaan ja kumotaan useita asetuksia, päätöksiä ja direktiivejä, jotta ne mukautetaan uusien säännösten mukaisiksi.

2.4 Yksi niistä, jota käsitellään käsillä olevassa lausunnossa, liittyy 15 artiklassa (”Toimenpiteet meren elollisten luonnonvarojen säilyttämiseksi ja kestäväksi hyödyntämiseksi”) määriteltyyn purkamisvelvoitteeseen.

2.5 Pelkkä uuteen asetukseen (EU) N:o 1380/2013 sisältyvän purkamisvelvoitteen huomioon ottaminen edellyttää seitsemän aiemmin annetun asetuksen (EY) muuttamista ja yhden kumoamista.

3. Yleistä

3.1 YKP:n uudistamista koskevan asetuksen (EU) N:o 1380/2013 käsittely on kestänyt kauemmin kuin alun perin oli tarkoitus, ja sen voimaantulo on lykkääntynyt vuodella, mikä suurelta osin johtuu kiistellyn purkamisvelvoitteen, toisin sanoen poisheittämiskiellon, asettamisesta.

3.2 Voidaan sanoa, että uudistetun YKP:n tärkein tavoite on saaliiden poisheittämisen lopettaminen asteittain kaikessa EU:n kalastuksessa ottamalla käyttöön saaliiden purkamista koskeva velvoite.

3.3 YKP:n uudistamisesta antamansa lausunnon päätelmien kohdassa 1.8 ETSK piti saaliiden poisheittämisen kieltävää politiikkaa ”suotavana tavoitteena”, mutta puolsi ”nykyistä porrastetumpaa ja oikeasuhtaisempaa lähestymistapaa, joka perustuu poisheitettyjen saaliiden vähentämiseen asteittain siten, että samalla tuetaan ja edistetään valikoivien pyydysten käyttöä, toteutetaan toimenpiteitä poisheitettyjen saaliiden hyödyntämiseksi jalostamalla ne lisäarvoa tuoviksi tuotteiksi ja etsimällä niille markkinoita sekä mukautetaan alusten ja kalastussatamien perusrakenteita”.

3.4 Tähän liittyen todettakoon, että ehdotuksessa YKP:n perusasetukseksi poisheittämiskielto oli määrä ottaa käyttöön eri lajeille 1. tammikuuta 2014 – 31. joulukuuta 2015 välisenä aikana.

3.5 Euroopan parlamentti ja neuvosto pääsivät vuoden 2013 lopussa poliittiseen yksimielisyyteen asetuksesta. Uuden aikataulun mukaan poisheittämiskiellon asteittainen voimaantulo tapahtuu pidemmällä aikavälillä kuin alkuperäisessä ehdotuksessa: 1. tammikuuta 2015 – 1. tammikuuta 2019.

3.6 Jotta purkamisvelvoite saataisiin toimivaksi, on poistettava tai muutettava tiettyjä voimassa olevien teknisiä toimenpiteitä, hoitotoimenpiteitä ja valvontasääntöjä koskevien asetusten säännöksiä, jotka ovat ristiriidassa kyseisen velvoitteen kanssa ja edellyttävät kalastajien heittävän kalaa pois.

3.7 Neuvosto on kehottanut komissiota toimimaan nopeasti ja tekemään tarvittavat muutokset voimassa oleviin asetuksiin. Komission aikomuksena on kehittää uusi tekninen toimenpidekehys, jonka odotetaan helpottavan purkamisvelvoitteen täysimääräistä täytäntöönpanoa. On kuitenkin melko varmaa, ettei uusi kehys ole vielä valmis, kun ensimmäiseen kalastusryhmään aletaan soveltaa purkamisvelvoitetta 1. tammikuuta 2015.

3.8 Sen vuoksi tarvitaan lainsäädäntöä täytäntöönpanoa koskevien oikeudellisten ja käytännön esteiden poistamiseksi siirtymäkauden aikana, jolloin uutta toimenpidekehystä kehitetään.

3.9 Komissio on nyt esitellyt tämän uuden säännöstön, jota ETSK pitää välttämättömänä uuden YKP:n asianmukaisen täytäntöönpanon kannalta ja jota analysoidaan seuraavissa kohdissa.

4. Yleistä

4.1 Ehdotuksen alussa tehdään eri asetuksia koskeviin yhteisiin määritelmiin joitakin muutoksia, kuten uuden käsitteen ”suunnittelemattomat saaliit” käyttöönotto tai ”aluksesta purkamisen vähimmäiskoon” määritelmän korvaaminen ”säilyttämisen vähimmäisviitekoolla”.

4.2 Teknisiä toimenpiteitä koskeviin asetuksiin tehtävistä muutoksista suurimmalla osalla pyritään poistamaan poisheittämisvelvoite, joka nykyisessä lainsäädännössä määrätään kolmesta syystä: — Saaliiden koostumusta koskevia sääntöjä ei noudateta. — Aluksesta purkamisen vähimmäiskokoja ei saavuteta. — Sivusaaliisiin liittyviä säännöksiä ei noudateta.

4.3 Komissio ehdottaa, että poisheittämisvelvoite koskee edelleen kaikkia niitä saaliita, joihin purkamisvelvoitetta ei sovelleta, ja että poikkeuksien avulla se poistetaan niiltä saaliilta, joihin sovelletaan purkamisvelvoitetta ja jotka lisäksi on laskettava kiintiöihin.

4.4 ETSK katsoo teknisten toimenpiteiden olevan ratkaisevan tärkeitä kalastustoiminnassa. Siksi niistä päätettäessä tulisi ensin olla suorassa yhteydessä satamiin, ja päätösten olisi oltava tapauskohtaisia ja luonteeltaan tilapäisiä sekä nojauduttava nopeisiin ja tehokkaisiin päätöksentekoprosesseihin, jotka mahdollistavat mukautumisen muuttuviin olosuhteisiin ja asianomaisten lajien kehitykseen. Valitettavasti EU:n päätöksentekoprosessi ei mahdollista tätä.

4.5 Komitea pitää asetusehdotusta hyvin monimutkaisena ja katsoo sen aiheuttavan kalastajille suhteettomasti ylimääräistä työtä purkamisvelvoitetta sovellettaessa. Komitean mielestä säännöstön tulisi olla käytännönläheisempi, selkeämpi, yksinkertaisempi ja joustavampi ja kalastajille olisi annettava siirtymäkausi muutoksiin sopeutumiseen, kuten muualla maailmassa on tehty, ilman ankaria rangaistuksia. Näin ollen komitea ei pidä oikeutettuina uusia valvontatoimenpiteitä, joilla pyritään takaamaan uusien säännösten täydellinen noudattaminen ensimmäisestä päivästä lähtien, vaikka niistä ei ole aiempaa kokemusta.

4.6 Tähän liittyen ETSK pitää valitettavana, ettei vaikutuksista ole laadittu etukäteisarviointia, jossa analysoidaan purkamisvelvoitteen soveltamisesta aiheutuvia seurauksia erilaisille kalastuslaivastoille. Komitea pitää tätä erityisen välttämättömänä, kun kyse on pelagisten lajien kalastuksesta, jota harjoitetaan alueellisten kalastuksenhoitojärjestöjen hallinnoimilla pyyntialueilla EU:n ulkopuolella. Tältä osin tarvitaan perusteellinen etukäteistutkimus EU:n lainsäädännön soveltamisen yhdenmukaistamiseksi niin, että otetaan huomioon kyseisten järjestöjen puitteissa jo sovellettavat määräykset, jotteivät eurooppalaiset kalastuslaivastot, jotka toimivat EU:n ulkopuolisilla pyyntialueilla, joudu eriarvoiseen asemaan ja jottei niiden kilpailukykyä vaaranneta.

5. Erityistä

5.1 ”Suunnittelemattomilla saaliilla” tarkoitetaan sellaisten meren eliöiden tahattomasti saatuja saaliita, joiden kalastus on kielletty kyseisissä olosuhteissa. Komitea pitää määritelmää yksinkertaisena mutta ei kovin tyydyttävänä, sillä normaalisti kyse on väistämättömistä ja arvokkaista oheissaaliista, joiden säilyttämistä ei kiintiöiden jakautumisen tai muiden sääntöjen vuoksi sallita kyseisessä kalastuksessa tai kyseiselle toimijalle. ETSK:n mielestä asianmukaisempi määritelmä olisi ”tahattomat saaliit, jotka eivät kaikilta osin täytä voimassa olevia sääntöjä”.

5.2 ”Säilyttämisen vähimmäisviitekoon” määritelmässä taas on tällä hetkellä kyse pelkästä nimen muutoksesta: sellaiset eliöt, jotka eivät saavuta tätä kokoa ja joihin sovelletaan purkamisvelvoitetta, on purettava erikseen ja valvotulla tavalla, jotta ne eivät pääse jakeluketjuun, kun taas lajit, joihin purkamisvelvoitetta ei sovelleta, palautetaan edelleen mereen. ETSK:n mielestä olisi otettava huomioon virhemarginaalit, koska kattavan erottelun tekeminen purkamisvelvoitteen alaisten lajien eri vähimmäisviitekokojen välillä on teknisesti vaikeaa. Muutoin aiheutetaan suurta oikeudellista epävarmuutta.

5.3 Saaliiden koostumusta koskevien määräysten – jotka tällä hetkellä velvoittavat purkamaan lajit, joihin purkamisvelvoitetta sovelletaan – muutoksesta ei kaikissa tapauksissa ilmene selvästi, tuleeko nämä suunnittelemattomat saaliit ottaa huomioon laskettaessa koostumuksen prosenttiosuuksia. Komitean mielestä tässä yhteydessä ongelmana on tietää, mihin kiintiöihin nämä saaliit lasketaan. Tähän kysymykseen on vaikea vastata tietämättä, minkälaista joustavuutta suunnitellut eri mekanismit tuovat, millä tavoin kiintiöiden vaihto jäsenvaltioiden välillä kehittyy tulevaisuudessa ja minkälaista politiikkaa komissio noudattaa TAC-rajoitusten asettamisessa eri lajeille monilajikalastuksissa. Jos kriteerinä on kestävä enimmäistuotto, seurauksena on epätasapainoisuuksia, jotka johtavat tiettyjen kiintiöiden yleiseen niukkuuteen ja monien kalastusmuotojen supistumiseen.

5.4 Saaliiden ja poisheittojen kirjaaminen

5.4.1 Asetuksen (EY) N:o 1224/2009 14 artiklaa, joka koskee kalastuspäiväkirjan täyttämistä ja toimittamista, ehdotetaan muutettavaksi 1 kohdan osalta siten, että nykyisestä sanamuodosta ”josta ilmenevät eriteltyinä kunkin pyydetyn ja aluksella olevan lajin kaikki määrät, jotka ylittävät 50 kilogrammaa elopainona ilmaistuna” poistetaan tämä viimeinen kriteeri. ETSK:n mielestä tämä toimenpide monimutkaistaa huomattavasti työtä etenkin pienillä aluksilla, vaikka tätä kohtaa sovelletaan ainoastaan yli 10 metriä pitkiin aluksiin. Jos tavoitteena on saatavilla olevien tietojen parantaminen, näytteidenoton avulla se on mahdollista tehdä riittävän tarkasti.

5.4.2 Samoin komitea katsoo, että ehdotettu muutos f alakohtaan, joka tällä hetkellä edellyttää ilmoittamaan ”omana kohtanaan määrät tai kappaleet, joiden koko on sovellettavaa säilyttämisen vähimmäisviitekokoa pienempi”, voi joissakin tilanteissa aiheuttaa suhteetonta työtaakkaa etenkin pienimuotoista kalastusta harjoittavalle laivastolle.

5.4.3 Nykyisen asetuksen 4 kohdassa on määrätty, että ”yhteisön kalastusalusten päälliköiden on kirjattava kalastuspäiväkirjaansa myös kaikkien lajien kaikki arvioidut poisheitetyt määrät, jotka ylittävät 50 kilogrammaa elopainona ilmaistuna”. ETSK katsoo, että jos kyseisestä kohdasta poistetaan viittaus 50 kilogrammaan, seurauksena on niin ikään huomattava työtaakka, jonka suuruutta ei ole edes arvioitu. On otettava huomioon, että teksti viittaa kaikkiin lajeihin – sekä niihin joihin sovelletaan purkamisvelvoitetta että niihin, joihin sitä ei sovelleta.

5.5 ETSK kiinnittää erityisesti huomiota asetuksen (EY) N:o 850/98 15 artiklan 3 kohdassa kalastusalusten päälliköille asetettuun uuteen valvontavelvoitteeseen, sillä ei ole ennakoitavissa, mitä alus pyytää tietyllä kalastusmatkalla, eikä päälliköiltä voida edellyttää ennustajan lahjoja. Vaikka muotoilu on epämääräinen vaatimuksen käytännön tulosten tai sen noudattamatta jättämisen osalta, se voisi johtaa päälliköiden rankaisemiseen tai konfliktitilanteiden kärjistymiseen. Tämän vuoksi komitea katsoo, että kyseinen kohta olisi poistettava, sillä se voi aiheuttaa huomattavaa oikeudellista epävarmuutta.

5.6 Komitea pitää jossain määrin liiallisena erillisen pakollisen kalastusluvan edellyttämistä purkamisvelvoitteen alaisilta aluksilta, sillä se koskisi suurta määrää pieniä aluksia ja aiheuttaisi valtavasti byrokratiaa ottaen huomioon jäsenvaltioille aiheutuvat ylimääräiset tiedotusvaatimukset. ETSK:n mielestä kyseisestä lupamenettelystä voitaisiin vapauttaa ne alukset, joiden kalastusmatkat ovat alle yhden vuorokauden pituisia.

5.7 Muita ylimääräisiä valvontavelvoitteita

5.7.1 Uusia valvontasääntöjä sovelletaan yleisesti kaikkiin kalastuksiin ja sekä suuriin että pieniin aluksiin. ETSK toistaa, että nämä toimenpiteet ovat erityisen epätarkoituksenmukaisia pienten alusten kohdalla, sillä ne aiheuttavat valtavasti hallintotaakkaa toimialalle ja hallintotasoille sekä hankaloittavat käytännössä aluksella työskentelyä.

5.7.2 Komissio ehdottaa pienikokoisten lajien erillissäilytystä siten, että ”saaliit on sijoitettava kukin kanta erikseen laatikkoihin, osastoihin tai kontteihin”. Komitea arvioi, että tämän toimenpiteen toteuttaminen voi olla pienille aluksille mahdotonta ja että alle 12 metrin pituisille aluksille ehdotettu osittainen vapautus ei vaikuta riittävältä. ETSK katsookin, että vaatimuksen ulkopuolelle olisi jätettävä kaikki sellaiset alukset, joiden kalastusmatkat ovat yhden tai kahden päivän pituisia aluksen koosta riippumatta.

5.8 Seuraamukset ja tarkkailijat

5.8.1 Ehdotetun asetuksen (EY) N:o 1224/2009 90 artiklan 1 kohdan c alakohdassa purkamisvelvoitteen noudattamatta jättäminen määritellään vakavaksi rikkomukseksi. ETSK pitää tätä luokittelua liiallisena ja kohtuuttomana ja katsoo, että se olisi poistettava ehdotuksesta.

5.8.2 Vaikka samassa artiklassa täsmennetään, että rikkomuksen vakavuuden määrittelee asianomaisen jäsenvaltion toimivaltainen viranomainen, komitea pitää lainsäädäntöä niin monimutkaisena ja vaikeana noudattaa, että pienten tahattomien rikkomusten välttäminen ei ole helppoa kenellekään aluksen päällikölle.

5.9 ETSK pitää järkevänä sallittujen poikkeamien suurentamista pienten saaliiden osalta. Komitean mielestä ehdotetut poikkeamat eivät kuitenkaan ole realistisia etenkään, kun ilmoituksista poistuu 50 kg:n raja ja edellytetään kaikkien poisheitettyjen määrien erittelyä. Komitea ehdottaakin, että uusista sallituista poikkeamista ja näistä tietoja koskevista vaatimuksista neuvotellaan ja keskustellaan erikseen kunkin kalastuksen yhteydessä.

5.10 Komission mukaan sähköistä etävalvontaa (kameravalvontaa) koskevan kohdan sisällyttäminen asetukseen vastaa tarpeeseen luoda sääntelykehys tällaisille järjestelmille, vaikka ne eivät tällä hetkellä olekaan pakollisia. Näin niistä tulisi uusi mahdollinen järjestelmä valvonta-asetuksen tällä hetkellä mahdollistamien järjestelmien rinnalle. ETSK:n mielestä etävalvonta olisi määriteltävä selkeämmin ja rajattava, millä edellytyksin sitä voidaan käyttää.